|  |
| --- |
| **Hulp vir die onderwyser: Die onderrig en assessering van die literêre opstel** |

**1. Agtergrond**

**1.1 Wat is ’n literêre opstel?**

Om die vraag te beantwoord moet ons die betekenis van die twee sleutelwoorde bepaal:

*literêre*: letterkundig

*opstel*: kort verhandeling, essay, skryfoefening

**’n Literêre opstel is dus ’n letterkundige skryfoefening.** (Leerders in die VOO-fase sal nie ’n kort verhandeling skryf nie. Dit pas nie by die basiese kwalifikasie wat aan die einde van gr. 12 (Nasionale Senior Sertifikaat) behaal word nie.

**1.2 Wat vereis die kurrikulum (KABV) vir die onderrig van letterkunde en die** **literêre opstel?**

Die KABV (bl. 35) gee die volgende inligting oor ’n literêre opstel:

*In hierdie opstelle reageer ’n skrywer (1) vertolkend, (2) evaluerend, (3) nadenkend en (4) selfs persoonlik op ’n literêre teks. (5) Argumente word aangebied en (5.1) ondersteun of (5.2)geïllustreer deur na die teks te verwys; (6) die taal van die teks kan ondersoek word en daar kan aangetoon word dat dit spesifieke taalwetenskaplike of letterkundige waarde het. Die (7) styl is formeel, maar nie oordrewe objektief nie. ’n Persoonlike respons kan in sommige opstelle gevra word.*

In ’n literêre opstel word, bv. die intrige van die roman/dramadus vertolk (uitlê, verduidelik) geëvalueer ( waardeer), daaroor nagedink en persoonlik daarop gereageer.

Dit word gedoen deur **argumente** uit die roman/drama **te gebruik** en die argument te **ondersteun uit die roman/drama** en dit dan met **voorbeelde te illustreer.**

Verder vereis die KABV dat die volgende kenmerke van die literêre tekste onderrig word:

**1.3 Kenmerke van literêre tekste**

**1.3.1 Poësie**

* letterlike betekenis
* figuurlike betekenis
* stemming
* tema en boodskap
* beeldspraak (Verwys na Addendum 1 KABV bl 103)
* stylfigure (Verwys na Addendum 1 KABV bl 103), woordkeuse (diksie), toon, retoriese middels, emosionele reaksies, versreëls, woorde, strofes, punktuasie, refrein, herhaling, tipografie, enjambement en klankeffekte (alliterasie en assonansie, rym, ritme, klanknabootsing)

**1.3.2 Drama**

* Karakterisering ~~(~~ konflik)
* Rol van die verteller / perspektief
* Tema en boodskap
* Agtergrond en milieu en invloed daarvan op karakter en tema
* Dramatiese struktuur: intrige en subintrige (eksposisie, motoriese moment, ontwikkeling / verwikkeling, krisis, klimaks, ontknoping / afloop (antiklimaks))
* Toon en stemming
* Ironiese wending / afloop
* Toneelaanwysings / newe-/subteks
* Verband tussen dialoog / monoloog / alleenspraak en handeling
* Dramatiese ironie
* Tydsverloop (chronologies, terugflitse, tydspronge)
  + 1. **Roman**
* Intrige en subintrige / spanningslyn (sommige romans kan dieselfde struktuur van die drama volg)
* Karakter en karakterontwikkeling
* Karakterisering
* Innerlike en uiterlike konflik
* Rol van die verteller / perspektief
* Temas en boodskappe
* Agtergrond en milieu en invloed daarvan op karakter en tema
* Toon en stemming
* Ironiese wending / afloop
* Tydsverloop (chronologies, terugflitse, tydspronge)

Binne die grense wat bogenoemde stel moet die literêre opstel (en die kontekstuele vraag) onderrig word.

**2. Die formulering van die literêre opstel**

Die volgende moet in gedagte gehou word as ’n literêre opstel geformuleer word:

* Die vereistes wat die KABV stel. (Verwys na 1.3)
* ’n Stelling moet binne die vereistes van die KABV gemaak word.
* Daarna moet die werkwoord, wat die vaardigheid vereis, gegee word. (Bv. bespreek/kontrasteer/hoe ontwikkel/kritiese bespreking van/evalueer/ waardeer)
* Dit word gevolg deur die lengte van die literêre opstel.
* Daarna word die verskillende literêre aspekte waaraan die leerders aandag moet gee of die manier waarop die inhoud beperk word, gegee.

**’n Voorbeeld**

In die roman *Kringe in ’n bos* is Saul Barnard en die grootvoet, Oupoot, die hoofkarakters. (**stelling**)

**Bespreek** (**werkwoord**) hierdie stelling in ’n opstel van **400-450 woorde (lengte)**. Verwys in jou bespreking na (1) **die karakterkenmerke van Saul Barnard en** (2) **Oupoot** en **(voegwoord)** (3) **hoe hulle mekaar beïnvloed** (**literêre aspekte**).

**3. Onderrig van die literêre opstel**

**3.1** **Die kenmerke van ’n literêre opstel**

Die leerders moet eerstens geleer word wat die kenmerke van ’n literêre opstel is:

* ’n Literêre opstel bestaan uit verskillende paragrawe. Dit impliseer dat dit oor ’n inleiding en ’n slot moet beskik en dat elke hoofgedagte en sy ondersteunende gedagtes in afsonderlike paragrawe bespreek word.
* Dit is gewoonlik ’n bespreking en daarom mag die storie van die roman/drama nie vertel word nie
* Omdat dit ’n bespreking van sekere aspekte van ’n roman/drama is, moet alle argumente ondersteun en geïllustreer word.
* Die leerder moet bewys dat hy/sy die roman/drama goed ken.
* Die korrekte argumente/feite moet dus gebruik word.
* Die leerders moet die literêre kenmerke van die roman en drama (verwys na 1.3) in ’n literêre opstel kan toepas.
* Taalgebruik en woordkeuse is ook in Vraestel 2 belangrik.
* Dit is baie belangrik dat die leerders vanaf graad 10 (eintlik graad 8) geleer word om hulle gedagtes korrek uit te druk.

**3.2 Hoe om die literêre opstel in die klas/toets/eksamen aan te pak**

* Lees die literêre opstel deeglik deur en besluit wat in die vraag gevra word.
* Onderstreep die stelling wat bespreek moet word.
* Trek ’n vierkant om die werkwoord wat aandui watter vaardigheid die leerder moet toon (**bespreek**, evalueer, waardeer, gee jou mening)
* Nommer/omkring die aspekte wat die **bespreking** van die stelling moet ondersteun. Dit sal gewoonlik tussen kommas, die voegwoord “en” en ’n punt staan.
* Beplan die literêre opstel deur middel van ’n skema, spinnekopdiagram, breinkaart of enige ander manier waarop die leerder verkies om ’n opstel te beplan.
* Skryf nou die literêre opstel na aanleiding van die beplanning wat gedoen is.

**3.3 Onthou die volgende as die literêre opstel geskryf word:**

* Die literêre opstel moet ’n inleidingsparagraaf hê.
* Elke argument/hoofgedagte/feit moet in ’n aparte paragraaf bespreek word.
* Elke argument/hoofgedagte/feit moet uit die roman/drama ondersteun en geïllustreer word.
* Die literêre opstel word met ’n samevattende paragraaf (lotparagraaf) saamgevat/afgesluit.

**3.4** **Hoe om argumente/hoofgedagtes/feite te formuleer.**

Argumente/hoofgedagtes/feite word soos volg geformuleer:

Die leerder maak ’n **stelling** wat gevolg word deur **WANT/OMDAT** waarin die stelling verklaar word en dan volg **HOE** wat die voorbeeld uit die drama/roman is.

Voordat die leerder die literêre opstel aanpak moet die volgende boaan die bladsy geskryf word

|  |
| --- |
| (punt/stelling) ...., want/omdat (verklaring)........ bv. (illustrasie) ...  **NB**  ..................... , want .................... bv....................... |

Elke paragraaf sal ongeveer soos volg lees:

Een van die karakterkenmerke van Saul is dat hy hom nie deur ander mense laat beïnvloed nie **(stelling),** want hy neem ’n besluit om nie alle bygelowe van die boswerkers te glo nie (**verklaring**). Hy slag reeds op veertienjarige ouderdom ’n bloubokkie om te kyk waar sy gal sit. (**illustrasie**).

(Ek verkies die orde PVI, want dit is vir my meer logies om eers ’n punt te maak, dit dan te verklaar en dan die verklaring uit die roman/drama te verklaar/bewys/illustreer.)

**3.5 ’n Moontlike antwoord vir ’n Literêre opstel**

**Vraag**

In die roman *Kringe in ’n bos* is Saul Barnard en die Grootvoet, Oupoot, die hoofkarakters.

Bespreek hierdie stelling in ’n opstel van 400-450 woorde. Verwys in jou bespreking na die karakterkenmerke van Saul Barnard en Oupoot en hoe hulle mekaar beïnvloed.

**Skema** (Enige manier kan gebruik word vir die beplanning. Ek gebruik ’n skema omdat dit die manier is waarop ek beplan.)

**Inleiding**

**Saul**

* Intelligent
* Sensitief
* Ambisieus
* Moedig
* Trots
* Selfstandig
* Natuurbewaarder
* Opstandig
* Liefde Oupoot
* Konflik
* Dapper
* Onafhanklik

**Oupoot**

* Koning-olifant
* Boesem vrees in
* Menslike eienskappe
* Hou nie van jagters nie
* Ingestel op Saul
* Natuurbewaarder

**Invloed op mekaar**

* Oupoot eerste keer gesien na ma en suster se dood
* Keer na bos terug – Oupoot dood te maak
* Oupoot ondersteun Saul in moeilike tye – mens-broer
* Saul lief vir Oupoot – tande, liggaam nie verniel nie.
* Oupoot kringe geloop – Saul besef hoe bos verniel is.

**Slot**

**Memorandum**

Kandidaat verskaf ’n inleiding tot die literêre opstel bv.

In die Roman leer ons die twee hoofkarakters Saul Barnard, die boswerkerseun wat ’n welvarende man word en Oupoot, die Koning-olifant van die Bos, ken.

Saul is intelligent (P), want hy besef gou dat die houtkopers die houtkappers uitbuit (V) en daarom bots hy met MacDonald oor die pryse wat hulle vir die hout betaal.(I)

Saul is sensitief (P), want Kate kom vir hom in sy boshuis kuier en hy behandel haar met liefde (V). Hy sorg ook dat sy veilig in ’n boom klim toe hulle Oupoot gewaar. (I)

Hy is ambisieus (P), want hy wil nie ’n boswerker word nie (V). Ambisieuse Saul maak ’n groot sukses van sy skrynwerkersbesigheid. (I)

Hy is moedig (P) want hy bevry homself van ’n armoedige bestaan as ’n boswerker (V). Na sy botsing met die MacDonalds vertrek hy uit Knysna en vestig hom op Swellendam waar hy ’n skrynwerker word en baie bevrediging uit sy werk put. (I)

Hy is ook ’n trotse mens (P), want hy laat nie toe dat MacDonald hom tydens ’n besigheidstransaksie beïnvloed nie. (V) Hy weier om sewe erwe by MacDonald te koop, omdat Knysna besig was om ’n spookdorp te word. (I)

Hy is selfstandig, (P) want hy neem Patterson se pan om self goud te gaan delf om hom uit sy omstandighede te red. (V). Hy maak op die einde genoeg geld om ’n welvarende besigheidsman te word. (I)

Hy is oneindig lief vir natuur (P), daarom het hy die noue band met Oupoot. (V) Hy koop self Oupoot se tande as om toe te laat dat iemand anders dit doen. (I)

Hy is ’n opstandige karakter (P) want hy aanvaar nie die gedienstige houding wat die boswerkers teenoor die houtkopers het nie. (V) Hy beskuldig MacDonald daarvan dat hulle die houkappers uitbuit.

Hy is oneindig lief vir en getrou aan Oupoot.(P), want hy wil Oupoot die vernedering spaar om deur Terblans geskiet te word. (V) Hy leen ’n geweer by Maska om Oupoot te skiet. (I)

Hy ervaar konflik (P), want hy wil die Bos beskerm teen die mense wat dit vernietig (V). Hy bots met die delwers wat die bome uitkap en die olifante skiet. (I) (MacDonald: Kate)

Hy is dapper (P) want hy het dit gewaag om die bloubokkie se kop oop te kap en gesien dat sy mense onnodig bygelowig is. (V). Hy daag sy pa met die waarheid uit en dit lei tot ’n breek tussen vader en seun. (I)

Hy is ’n alleenloper en is onafhanklik. (P) Hy het nie ander mense nodig nie. (V) Hy bly nie by die delwers nie, maar in die Bos weg van hulle af. (I)

Oupoot is die Koning-olifant (P), want hy is die grootste en slimste olifant in die Bos (V). Al die boswerkers weet van hom en ken sy spore tussen die van baie ander olifante uit. (I)

Hy boesem vrees by almal in. (P), want Maska noem nie eers sy naam nie. (V) Hy noem Oupoot ’n grootvoet. (I)

Die houtkappers glo dat hy menslike eienskappe het. (P) Maska glo dat hy Saul as sy mens-broer gekies het. Na Saul se botsing met sy familie en hulle hom wegjaag, wag Oupoot vir hom. (I)

Oupoot hou nie van jagters nie (P), want hy huiwer nie om hulle dood te trap nie.(V)

Oupoot is ook ’n natuurbewaarder (P), want hy lei Saul na Meulbos om te sien hoe die bos verniel word. (V) Saul koop daarom Oupoot se tande sodat sy liggaam nie geskend word nie.

Oupoot het ’n besondere band met Saul gehad (P) want Saul het Oupoot die eerste maal na sy ma en suster se dood gesien(V) en hy het gevoel dat Oupoot hom nie kwaad sal aandoen nie en dit het gelyk of daar ’n traan uit die olifant se oog loop (I).

Hierdie band word bevestig as Saul na die Bos terugkeer om Oupoot dood te maak (P), want hy wil die koning-olifant wat hy altyd net wou beskerm, self doodmaak (V) So oorweldig ’n gevoel van liefde hom as hy by die dooie karkas van Oupoot kom. (I)

Oupoot ondersteun Saul in moeilike tye en Saul word Oupoot se mens-broer (P), want Oupoot is naby Saul die nag toe sy pa hom wegjaag (V). Anneries het gepraat van Oupoot wat naby is.(I)

Saul is lief vir Oupoot (P) en daarom keer hy dat die olifant se liggaam nie verniel word nadat Stopforth vir Oupoot geskiet het nie (V). Hy keer dat enige iets van Oupoot die Bos verlaat.(I)

.

Oupoot loop kringe met Saul deur die Bos (P), omdat hy wou gehad het dat Saul moet sien hoe die Bos verniel word. (V) Hy lei Saul deur Streepbos en Meulbos sodat hy die toestand van die Bos kon sien.

Leerder vat die argument wat hy/sy gebruik het op ’n gepaste wyse saam in die slot.

**Nasien van Literêre opstel**

* Holisties
* Dui tog argumente aan d.m.v. regmerkies.
* Ken dan punt toe vir inhoud uit 15 en vir struktuur en taal uit 10.

Onthou PVI werk ook vir voorbereide en onvoorbereide toespraak, argumenterende – en beredeneerde opstel, toespraak as transaksionele teks en feitelike tydskrifartikel.

Bronverwysings

1. *Handwoordeboek van die Afrikaanse Taal* 5de uitgawe
2. *Kringe in ’n Bos* Daleen Matthee
3. *Kurrikulum- en assesseringsbeleidsverklaring*
4. *PowerPointles* uitgewerk deur Isabella Jansen van Nieuwenhuizen